
COMUNICAT DE PRESĂ
27.06.2014
Aprobarea tarifelor la energia electrică furnizată în regim reglementat 

Comitetul de Reglementare al Autorităţii  Naţionale de Reglementare în Domeniul Energiei a aprobat, în şedinţa din 26.06.2014, Ordinul ANRE nr. 57/2014 pentru aprobarea tarifelor reglementate de energie electrică aplicate de furnizorii de ultimă instanţă clienţilor casnici şi asimilaţi clienţilor casnici care nu şi-au exercitat dreptul de eligibilitate și Avizele pentru tarifele CPC (componenta de piață concurențială) pentru perioada 1 iulie – 31 decembrie 2014.

Prin aplicarea prevederilor actelor de mai sus, deși prețurile din grila tarifară aprobată prin Ordinul ANRE nr. 57/2014 au fost majorate cu 1,89%, ca urmare a recunoasterii in pretul de achizitie reglementat a impozitului pe construcții, la consumatorii casnici se va înregistra o reducere a prețului energiei electrice (fără taxe)  în medie cu 0,9%. 

Acest lucru se datorează in principal următorilor factori avuți în vedere:

· Reducerea cu cca 3.5 % a valorii medii a tarifului CPC (componenta de piața concurențială) aferentă consumului casnic, combinată cu creșterea cu 10 % a gradului de dereglementare 

· Scăderea prețului mediu de revenire la energia electrică facturată la tarife reglementate de 1,1 %, datorată scăderii valorii componentei de rezervare din factură corespunzător gradului de dereglementare

Suplimentar fata de reducerea prețului energiei electrice fără taxe, prin Ordinul ANRE nr.  50/2014 pentru modificarea Ordinului ANRE nr. 119/2013 privind aprobarea contribuţiei pentru cogenerarea de înaltă eficienţă şi a unor prevederi privind modul de facturare a acesteia, Comitetul de reglementare al ANRE a  aprobat reducerea, începând cu data de 1.07.2014, a valorii contributiei pentru cogenerarea de înaltă eficiență, de la  0,01838 lei/kWh (în vigoare incepând cu data de 1 ianuarie 2014), la valoarea de 0,00996 lei/kWh.  Reducerea acestei taxe cu 45,8% conduce, în medie, la o diminuare a valorii facturii de energie electrică la consumatorii casnici (cu consum de cca 100kWh) cu circa 1,7%.  Reducerea aprobată survine ca urmare a aplicării prevederilor din HG nr. 1215/2009 privind stabilirea criteriilor si a condițiilor necesare implementării schemei de sprijin pentru promovarea cogenerării de înaltă eficiență pe baza cererii de energie termică utilă la calculul valorii supracompensarii, care prevăd perioada 2011-2013, ca primă perioadă de evaluare a supracompensării.     

Luând în considerare toți factorii menționați mai sus, se estimează o reducere  în medie  a valorii facturilor consumatorilor casnici de 2,6%. 

Pentru consumatorii noncasnici care nu au uzat de dreptul de eligibilitate, reducerea tarifelor CPC și a contribuției pentru cogenerare, conduce la o scădere a prețului mediu de revenire de cca. 4%.

